KIRJALLINEN KYSYMYS E-0013/01 esittäjä(t): Daniel Varela Suanzes-Carpegna (PPE-DE) komissiolle. Sinisimpukan viljely Euroopan unionissa.



Virallinen lehti nro 235 E , 21/08/2001 s. 0087 - 0088



KIRJALLINEN KYSYMYS E-0013/01 esittäjä(t): Daniel Varela Suanzes-Carpegna (PPE-DE) komissiolle (17. tammikuuta 2001) Aihe: Sinisimpukan viljely Euroopan unionissa Sinisimpukan viljelyllä on Galician rannikkoalueella erittäin suuri merkitys, sillä se työllistää välittömästi noin 11 500 henkilöä, joista 8 500 vakituisesti, sekä välillisesti 7 000 henkilöä. Se on sitäkin merkittävämpää ottaen huomioon, että tuotantotoiminnan synnyttämät varat jakautuvat sosiaalisesti laajalle alalle, ja koska päätöksentekovalta on kyseisellä alueella, ne myös investoidaan alueelle. Tämä luo kerrannaisvaikutuksen paikallistaloudessa ja vakauttaa sosiaalis-taloudellista tilannetta. Vesiviljelyalalla juuri sinisimpukan viljely on kantava ja vakautta luova voima; Galiciassa sitä viljellään 250300 miljoonaa kiloa vuodessa. Galicia onkin Kiinan jälkeen maailman toiseksi suurin tuottaja sekä suurin tuottaja Euroopassa, jossa se tuottaa 50 % EU:n kokonaistuotannosta. Sen tuotannosta 35 % menee tuoretavaramarkkinoille, 41 % tavanomaisiin säilykkeisiin ja 24 % uusiin, vaihtoehtoisiin jalosteisiin, joiden osuus on jatkuvassa kasvussa. Galician sinisimpukan viljelyn sääntelyneuvosto on jo hakenut tuotteelle suojattua alkuperänimitystä (SAN). Siitä tulisi maailmanlaajuinen vertauskohta, sillä tämä olisi ensimmäinen kerta, kun SAN myönnetään kalastus- tai vesiviljelytuotteelle. Onko komissio tietoinen kyseisen sektorin merkityksestä Galicialle ja alan hyväksi viime vuosina toteutetuista tukitoimenpiteistä? Onko komissio tietoinen siitä, että Galician sinisimpukalle on haettu suojattua alkuperänimitystä, ja miten se aikoo tukea hakemusta? Franz Fischlerin komission puolesta antama vastaus (19. helmikuuta 2001) Komissio on täysin tietoinen sinisimpukan viljelyn sosioekonomisesta merkityksestä Galicialle. Espanjan Euroopan yhteisöön liittymisestä lähtien ala on saanut merkittävää tukea yhteisen kalastuspolitiikan ja etenkin sen rakennetoimien nojalla. Nimitys Mejillones de Galicia (galicialaiset sinisimpukat) voitaisiin suojata, ellei maataloustuotteiden ja elintarvikkeiden maantieteellisten merkintöjen ja alkuperäisnimitysten suojasta 14 päivänä heinäkuuta 1992 annetussa neuvoston asetuksessa (ETY) N:o 2081/92(1) säädetyistä menettelyistä muuta johdu. Asetuksessa sallitaan suojatun alkuperäisnimityksen (SAN) tai suojatun maantieteellisen merkinnän (SMM) käyttö tuotteissa, joiden laatu tai ominaisuudet ovat luonnon ja inhimilliset tekijät käsittävän maantieteellisen ympäristön ansiota tai joiden maine voidaan liittää maantieteelliseen alkuperään. Tätä asetusta sovelletaan kaikkiin ihmisravinnoksi tarkoitettuihin maataloustuotteisiin, jotka mainitaan Euroopan yhteisön perustamissopimuksen liitteessä I, siis myös kalaan, äyriäisiin ja nilviäisiin. Sopimuksessa määritellään tuottajien vapaaehtoisiin ja yhteisiin toimiin perustuva maantieteellisten tuotenimikkeiden yhteisöllinen rekisteröintimenettely. Tuottajien on määriteltävä tuotteensa eritelmässä. Sopimuksessa määrätään myös tarkastusjärjestelmästä ja määritellään rekisteröinnin antama yhteisöllinen suoja. Komissio on saanut Espanjan viranomaisilta yllä mainittua nimitystä koskevan rekisteröintihakemuksen suojatun alkuperäisnimityksen saamiseksi, mikä merkitsee, että tuotteen ominaisuuksien on oltava oleellisesti ja yksinomaan rajatun maantieteellisen ympäristön ansiota. Hakemusta tutkitaan parhaillaan ja siitä on jo pyydetty lisätietoja. Yhteisön lainsäädännöllä edistetään päällysmerkintöjen kehittämistä ja yleensäkin kalataloustuotteiden laadun parantamiseen tähtääviä toimia. Sillä mahdollistetaan päällysmerkintöjen rekisteröintikuluihin osallistuminen kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(2) nojalla, jonka 14 artiklassa säädetään, että jäsenvaltiot voivat liitteessä III määritetyin edellytyksin toteuttaa toimenpiteitä, joilla kannustetaan kalatalous- ja vesiviljelytuotteiden uusien myyntikanavien löytämistä ja edistämistä koskevia yhteisiä toimia, joihin kuuluvat muun muassa laatua koskevien todistusten ja päällysmerkintöjen laatiminen, tuotenimitysten järkeistäminen ja tuotteiden standardointi. Yhteisön rahoitustuesta vastaa kalatalouden ohjauksen rahoitusväline (KOR). (1) EYVL L 208, 24.7.1992. (2) EYVL L 337, 30.12.1999.